Broj: 711-I-2007-M-384/22-02-23

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Ružičke,** **ravnatelja Javne ustanove Agencija za upravljanje zaštićenim prirodnim vrijednostima na području Osječko-baranjske županije**,za davanjem mišljenja Povjerenstva, na 187. sjednici, održanoj 23. rujna 2022., daje sljedeće

**MIŠLJENJE**

1. **Sukladno članku 7. točki d) ZSSI-a, obveznik Igor Ružička, ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije, ne smije pored plaće koju prima za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao i uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**
2. **Nije u suprotnosti s odredbama ZSSI-a, ako je to propisano zakonom ili nekim drugim aktom kojim se uređuje njegov radnopravni status, da uz plaću za obnašanje javne dužnosti ravnatelja** **Javne ustanove Agencije za upravljanje zaštićenim prirodnim vrijednostima na području Osječko-baranjske županije, obveznik Igor Ružička ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te korištenje službenih stanova, prijevoznih sredstava, računala i mobitela,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a.**

1. **Obveznik Igor Ružička dužan je prenijeti svoja upravljačka prava na temelju udjela u vlasništvu trgovačkog društva L.D. Seashell d.o.o. na drugu osobu, izuzev osoba iz članka 5. stavka 1. točaka 3. i 6. ZSSI-a, a navedeno je sukladno članku 8. stavku 1. ZSSI-a dužan urediti u roku od 60 dana od dana izbora odnosno imenovanja na dužnost ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije, pri čemu se ukazuje obvezniku da sukladno članku 20. stavku 1. ZSSI-a poslovni subjekt u kojem prenese upravljačka prava ne može stupiti u poslovni odnos s javnom ustanovom u kojoj obveznik obnaša dužnost, niti smije biti član zajednice ponuditelja ili podisporučitelj u tom poslovnom odnosu, a koje ograničenje počinje na dan stupanja na dužnost i traje 12 mjeseci od dana prestanka obnašanja dužnosti prema članku 22. stavku 1. ZSSI-a.**
2. **Sukladno članku 18. stavku 1. ZSSI-a, obveznik Igor Ružička ne smije istodobno uz obnašanje dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije obavljati i funkciju direktora trgovačkog društva L.D. Seashell d.o.o.**
3. **Sukladno članku 8. stavku 1. ZSSI-a, obveznik Igor Ružička dužan je razriješiti okolnost istodobnog obnašanja dužnosti iz točke IV. ove izreke.**

Obrazloženje

Zahtjev za davanjem mišljenja Povjerenstva podnio je Igor Ružička, ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije. U knjigama ulazne pošte Povjerenstva zahtjev je zaprimljen 16. rujna 2022. pod poslovnim brojem 711-U-7829-M-384/22-01-2, povodom kojeg se vodi predmet broj M-384/22.

Člankom 3. stavkom 1. točkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Povjerenstvo je uvidom u registar Trgovačkog suda u Osijeku utvrdilo da je obveznik ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije, kojemu su jedini osnivač Osječko-baranjska županija, s početkom mandata 1. rujna 2022. Djelatnost navedene javne ustanove je zaštita, održavanje i promicanje zaštićenih područja i drugih zaštićenih prirodnih vrijednosti iz nadležnosti Osječko-baranjske županije. Slijedom navedenog, obveznik čega je dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje postavlja upit koja su njegova prava iz radnog odnosa, tj. ima li sva prava kao i zaposlenici Agencije kad su u pitanju isplate regresa, božićnice, uskrsnice i sl. Također navodi da je vlasnik i direktor trgovačkog društva L.D. Seashell d.o.o. – 100% kampovi i prostori za kampiranje. Dvije mobilne kućice koje se iznajmljuju nalaze se u kampu Jezera Village i razlog otvaranja trgovačkog društva 2016. je iznajmljivanje mobilne kućice pri čemu se drugi poslovi nisu obavljali. Obveznik dalje navodi da djelatnost Agencije u kojoj obnaša dužnost nema nikakvih dodirnih točaka s onim što je trgovačko društvo radilo niti postoji bilo kakva opasnost ili zapreka u smislu sukoba interesa. Naposljetku stoga postavlja pitanje može li i dalje biti vlasnik spomenutog trgovačkog društva.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Temeljem članka 32. stavka 1. podstavka 4. ZSSI-a u nadležnosti Povjerenstva je izrada smjernica i uputa obveznicima u svrhu učinkovitog sprječavanja sukoba interesa.

Nadalje, člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, a navedeno ograničenje prema članku 22. stavku 1. ZSSI-a počinje na dan stupanja na dužnost i traje 12 mjeseci od dana prestanka obnašanja dužnosti.

Člankom 5. stavkom 1. točkom 6. ZSSI-a propisano je da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a točkom 3. istoga stavka propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, bonus za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Nadalje, Povjerenstvo napominje da je nastavno na donesenu Smjernicu 12. travnja 2022. donijelo i njenu Dopunu broj: 711-I-518-R-34/22-02-17 u kojoj se izrijekom navode primici koje obveznici navedeni u članku 3. stavcima 1. i 2. ZSSI-a, a koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primiti pored plaće koju primaju za njezino obnašanje i koji stoga ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a.

Povjerenstvo polazeći od članka 5. stavka 1. točke 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela.

Osim toga, obveznik istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da se navedeni osigurani slučajevi povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ako nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, a imaju pravo i na propisano povećanje osnovice plaće za navršene godine radnog staža te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Obveznik ima pravo na ove primitke koji se ne smatraju zabranjenim dodatnim naknadama iz članka 7. točke d) ZSSI-a, ukoliko je to propisano zakonom ili općim aktom donesenim na temelju zakona.

U odnosu na navode obveznika prema kojima je vlasnik i direktor trgovačkog društva L.D. Seashell d.o.o., Povjerenstvo je izvršilo uvid u sudski registar Trgovačkog suda u Osijeku te je utvrdilo da je obveznik jedini član navedenog društva te ujedno i direktor istoga društva.

Dužnosnik za vrijeme obnašanja dužnosti može biti vlasnik poslovnih udjela u trgovačkom društvu, ali ne smije izvršavati sadržaj upravljačkih prava koja proizlaze iz vlasništva nad poslovnim udjelima.

Naime, primjenom ranije spomenutog članka 19. stavka 1. ZSSI-a, Povjerenstvo ukazuje obvezniku da je za vrijeme obnašanja dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije dužan prenijeti svoja upravljačka prava na temelju udjela u vlasništvu društva L.D. Seashell d.o.o. na drugu osobu koja ne smije biti jedna od osoba iz članka 5. stavka 1. točaka 3. i 6. ZSSI-a, a navedeno je sukladno članku 8. stavku 1. ZSSI-a dužan urediti u roku od 60 dana od dana izbora odnosno imenovanja na javnu dužnost. Ujedno se ukazuje obvezniku na odredbu članka 20. stavka 1. ZSSI-a prema kojoj poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Navedeno ograničenje počinje na dan stupanja na dužnost i traje 12 mjeseci od dana prestanka obnašanja dužnosti sukladno članku 22. stavku 1. ZSSI-a.

Nadalje, vezano uz okolnost da je obveznik ujedno i direktor u trgovačkom društvu L.D. Seashell d.o.o., Povjerenstvo ukazuje na ranije spomenutu odredbu članka 18. stavka 1. ZSSI-a te ističe da obveznik istovremeno s obnašanjem dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije ne može biti član uprave – direktor navedenog trgovačkog društva. Također, sukladno članku 8. stavku 1. ZSSI-a obveznik je dužan razriješiti okolnost istodobnog obnašanja spomenutih dužnosti u roku od 60 dana od dana izbora odnosno imenovanja na javnu dužnost.

Ukazuje se obvezniku da ustanova u kojoj obnaša dužnost ravnatelja ne smije u razdoblju u kojem obnaša dužnost, sukladno članku 20. stavku 1. ZSSI-a, odnosno sukladno članku 22. stavku 1. ZSSI-a, u razdoblju od 12 mjeseci od prestanka obnašanja navedene dužnosti, stupati u poslovni odnos s trgovačkim društvom L.D. Seashell d.o.o, ukoliko obveznik ima 5% ili više udjela u vlasništvu istog poslovnog subjekta.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Igor Ružička, putem e-mail adrese
2. Objava na internetskoj stranici Povjerenstva
3. Pismohrana